Mag khur deeu aig õor narr khʉʉnag Jesuu magjim:
—Mʉʉta mʉg durr gaai wenʉrrʉm khʉʉn atheem õtdauu;
chi mʉ dʉita nʉrrʉm chan tag bʉ̃ʉrjã khĩchag ee nʉrrabamgui ajim,
mʉchdeuta i iiupinaa Ẽwandam khĩirjugjã khaugpi chiraawai.
Magbaawai chi fariseonaanau irig magjierram:
—Puan pʉchdeupaita wir aig pʉch jaau sim.
Jãg pua jaau sim chan bʉ̃ʉrjã baleeba simgui ajierram,
pʉchdeupaita pʉch jaau sĩewai.
Magbaawai Jesuu amag magjim:
—Muan mʉchdeupaita mʉch jaau chirab mamʉ,
mua nem jaau chirʉmʉn chadcha balee simgui ajim.
¿Khan jãgwi mag chirʉ́?
Mua mʉch beetarr khaphʉnaa mʉigmua petaau mʉch chiraimajujã mua khaphʉ chiraawaita mag chirʉmgui ajim.
Pari pãach iekhõoin pãachdeun chad mʉ khaugba nʉmta mag mʉ jaau naabma ajim jũrr amag.
Pãraun pãachdeu oowai magjoo abaawaita sĩi pãach khĩirjug eemuapaita mag chikham jaaujemgui ajim.
Pari mua pãar denjo sĩi mag õor jaauba chitʉmgui ajim.
Muata õor jaau chirakhiin,
sĩi mʉch appaimuata jaau chirʉm khaba aawai muan chadcha nem agchata jaaujugui ajim,
ich mʉ pʉitarrauta mʉ ipierr jaau sĩewai;
ajapcharan ich mʉ Ayauma.
Pãrag Moiseeu ley phã pʉarr gaai jaauwai,
“Destignaan numiim khʉʉnauta chadcha nem ãba jaau nʉmʉn,
makhʉʉnau jaau nʉm chadcha balee sim” a sim.
Mag ley gaai destignaan numiim khʉʉnauta ãba jaauju aai nʉm a sĩewai,
maar chi jaau nʉm khʉʉnjã numí naabahab:
Dau ãb,
mʉchpaiu;
maimua ãbakhai,
mʉ Ayaugui ajim,
chi mʉ pʉitarr.
Magua mua mʉch igwia mʉʉta mʉg durr gaai wenʉrrʉm khʉʉn athee õtdauu aawaijã chadcha balee simgui ajim,
mʉch Aai dʉimuata mag jaau chiraawai.
Magbaawai chi fariseonaanau,
—Magan ¿jam sĩ pʉ aai?
ajierram irig.
Magbaawai Jesuu,
—Pãrau chan mʉjã khaugba,
ni mʉ Aaijã khaugba nʉmgui ajim.
Pãrau mʉ oo naawai mʉ khaphʉ naakhiin,
ĩchab mʉ Aaijã khaphʉ naakhamgui ajim,
i jãga sĩerrʉ́.
Jesuu mag iekhamarr,
Aai i jeeujem deg ofrenda phewi ag ãkhaajem aigta mag iekhamajim,
ichpai jaau simua.
Pari agtha i pʉr auju ed khaba arr aawai mag ichpai jaau sĩerr gaaimua i pʉr aum ig narrjã ãbmuajã i pʉr aubajim.
Maimua ag khur nʉʉpai awi deeu ich Jesuupai aig narr khʉʉnag magjim:
—Mʉ petaawai pãrau mʉ jʉrju,
pari ãbmuajã mʉ baaubamgui ajim.
Pãarta pekau ee wenʉrrʉmʉn,
ich ag eepai pãar khechwi mʉ mam aarjã pãar pod barbamgui ajim.
Mamʉ irua mag simjã khaugba,
chi judionaanau warag amach khapeenagta,
—¿Wa juau ichdeupai ich thõopʉiju khĩirju sĩewaita mag i sĩeimam aar pod maach barbaju a sĩwa?
aajeejim.
Pari sĩi warag mag khaugbata jaau nʉm ũrwia Jesuu amag magjim:
—Mua pãrag mag chirʉmʉn,
pãar mʉig eegarm khʉʉn aawai ich mʉig eegarpai nʉisijuuta jaau chirʉm.
Pari mʉ ʉ̃gtharm aawai deeu mʉch chirarr aar majugui ajim.
Magnaa amag,
Pãar mʉg jẽb gayam khʉʉn khabahab,
pari mʉ chan pãarjo mʉg jẽb gayam khabamgui ajim.
Maguata pãrau mʉʉta ich Ẽwandamau pʉiju a jaaujerr khabampii awia mʉ igbam chan,
chaig mʉchdeu jaau chirarrjo,
pãach pekau eepai khechwi mʉ mam aarjã pãar pod barbamgui ajim amag.
Mag ũrwia chi judionaanau ichigcha,
—¿Magan pʉ khaíuma?
abaawai,
ich Jesuupai deeu amag iekhamamua magjim:
—Ya mua pãrag mʉch jaaujeewai,
¿khan atcha tag mua jaaubarju?
ajim.
Mʉch garmuan mua pãar jaauju akhiin,
jaauju pooma chirʉm.
Mamʉ magʉmta jaauba,
ãba chi mʉ pʉitarrau jaaupitarrpierrpaita jaau chitʉmgui ajim.
Pãrau mʉ iek ʉkhamapha naab mamʉ,
mua jaau chirʉmʉn thum chadcharaugui ajim,
chi mʉ pʉi simjã chadchata iekhaajeewai.
Pari mag ich Aai igwia par jajaaukhamjã pod khaugbajierram.
Mag ichdeu jajaaukhamjã khaugba abaawaita
amag magjim:
—Jãg nʉʉ awia ya pãachdeucha mʉch chi Emkhooi Iewaa pakuls gaaicha meerphenaa jiirjop sĩubaawaita pãrau mʉ igwia,
“Jãgan chadchata ich Ẽwandamau pʉiju aajerr ajiebma,
jãguata jãg sĩi ich khĩrau nem wauba aajeejim” ajurau.
Maiguin chadau pãrau khaphʉ ajugui ajim,
mua ãba mʉch Ayau mʉchig jaaupimampaita õragjã jaaujerr.
Ich chi mʉ pʉi sim mʉ dʉi sĩewai,
mua mʉch Ayau nem khõsimpaita waaujeewai irua sĩi mʉrʉg oobamjoo aba aajemgui ajim.
Jesuu mag iekhabarm ũrwia õor pom i iek ʉkhajierram.